Din arbejdsgiver kan ikke uden videre fyre dig og erstatte dig med en anden, der skal lave nøjagtig det samme som dig, medmindre en række betingelser er opfyldt.
Din arbejdsgiver kan godt fyre dig og ansætte en anden i din stilling, hvis
Du er fyret, fordi du væsentligt har misligholdt dit job. Altså, hvis du for eksempel ikke møder til aftalt tid flere gange eller ligefrem udebliver fra arbejdet uden grund, har opført dig grænseoverskridende på jobbet og lignende.
Du er fyret, fordi din stilling har udviklet sig til at kræve et helt andet kompetenceniveau, end det du har. Altså hvis din stilling bliver ændret i en sådan grad, at din afløser skal have et højere eller andet uddannelsesniveau end dig.
Saglige og usaglige fyringer
Nedskæringer, omlægninger, omstruktureringer og almindelige besparelser er normalt gyldige grunde til afskedigelser.
Derimod er det usagligt at fyre på grund af alder, køn, etnicitet, graviditet og handicap.
Hvis du mener, at du er blevet sagt op, fordi arbejdsgiveren hellere vil have en anden end dig til at udføre det samme arbejde, så kan det være, at din opsigelse er usaglig begrundet. Det kan din fagforening hjælpe dig med, og hvis arbejdsgiveren ikke kan give en saglig begrundelse, så kan du have krav på en erstatning, typisk i form af et antal måneders løn.